# NORGES BYGDEUNGDOMSLAGS INNSPILL TIL BEHANDLING AV PROP. 1 S (2022-2023) STATSBUDSJETTET 2023

*Norges Bygdeungdomslag (NBU) er en landsdekkende bygde- og kulturorganisasjon av og for ungdom, som arbeider for levende bygder over hele landet og for å gi våre medlemmer alle muligheter. Organisasjonen skaper sosiale møteplasser for ungdom på bygda. NBU har over 6000 medlemmer fordelt på over 100 lokallag i totalt 11 fylkeslag.*

En viktig forutsetning for bosetting i hele landet er at avstandene mellom folk er korte og henger sammen med den teknologiske utviklingen i samfunnet ellers. Dette betyr at det både må være gode muligheter til å kommunisere på nettet, men og at de fysiske avstandene er overkommelige ved bruk av vei, buss og jernbane. Vi i Norges bygdeungdomslag jobber for levende bygder med attraktive distriktssamfunn i hele landet og vi vet at det i dag ikke er gode nok løsninger for samferdsel.

## Samferdsel

Årets forslag til statsbudsjett viser tydelig at vi står i en alvorlig situasjon i verden og i Norge. Regjeringen har gjort det tydelig at behovet for å bremse veksten i økonomien har gått ut over nye viktige veiprosjekter. For Norges Bygdeungdomslag er det viktig å understreke at disse prioriteringene ikke må gå ut over trafikksikkerheten til folk på bygda.

Vi har i år tydelig sett behovet for fokus på trafikksikkerhet. Over 100 personer har mistet livet i trafikken i år. Norges Bygdeungdomslag setter fokus på dette gjennom vår årlige aksjonsuke som arrangeres om to uker. Da vil bygdeungdom over hele landet gå ut for å markere trafikkfarlige veistrekker, og gjøre folk oppmerksomme på viktigheten av god trafikksikkerhet. Her må regjering og Stortinget stille opp. Vi har ingen ungdom å miste!

NBU krever at veinettet må vedlikeholdes og utbedres for å sikre trygg ferdsel i trafikken. Standarden på veldig mange lokalveier i distriktene krever at man kjenner veien for å kunne kjøre trafikksikkert

Årets budsjettforslag er preget av kutt. Det er nødvendig at regjeringen fortsetter å prioritere utbygging og utbedring av jernbanenettverket og elektrifiseringen av Trønderbanen. Vi ser det som positivt at regjeringen gir 95 millioner til en tilskuddsordning for å overføre godstransporten fra vei til jernbane. Dette fører til mindre vogntog i veibanen, en grønnere transportsektor, og tryggere veier.

Regjeringa prioriterer satsingen på attraktive og klimavennlige byer med god framkomst. Norges Bygdeungdomslag ønsker at det også skal være mulig å leve klimavennlig utenfor de mest urbane strøkene. Norges Bygdeungdomslag tror sterkt på at en skal ha de samme mulighetene i Norge uansett hvilken plass man kaller hjem. I et land med så store avstander som Norge må vi ha sterke helhetlige bindeledd mellom byer og distrikter som gjør at alle har mulighet til å reise grønt. Vi krever at arbeidet med utbygging av jernbanenettet drevet på fornybare ressurser og tilrettelegge for klimavennlig transport i distriktene prioriteres.

Regjeringen leverer også flere gode distriktsvennlige tiltak i forslaget til årets statsbudsjett. Vi applauderer at regjeringen vil videreføre gratis ferje på strekninger som går til øyer og samfunn uten vei til fastlandet. Tiltaket er viktig i arbeidet for å knytte sammen distrikts-Norge og gjøre bygdene mer attraktive for tilflyttere.

## Bredbånd

Utbygging av bredbånd i distriktet har særlig de siste årene vært en viktig sak for Norges Bygdeungdomslag. Den plutselige overgangen til et heldigitalt samfunn gjorde det tydelig at det digitale klasseskillet var stort mellom bygd og by.

I vårt innspill til ytringsfrihetskommisjonen som i høst la fram sin utredning tok vi opp behovet for skikkelig bredbåndsdekning i hele landet, og hvordan mangelen på dette er et problem for informasjonstilgang og ytringsfriheten i landet. I mars 2020 ble studenter og arbeidstakere flyttet til hjemmekontor uten at det digitale skillet mellom bygd og by ble problematisert nevneverdig. I et stadig mer digitalisert samfunn må alle ha tilgang til høyhastighets bredbåndsdekning.

Regjeringa prioriterer i sitt forslag til statsbudsjett 412 millioner kroner til utbygging av bredbånd i grisgrendte strøk. Dette innebærer en nødvendig satsing på distriktsungdom som enda ikke får ta del i det digitale samfunnet på linje med andre. Det er grunnleggende urettferdig, og et demokratisk problem at folk i bygder uten tilstrekkelig bredbåndstilgang holdes utenfor det digitale samfunnet.

Selv om regjeringens forslag innebærer en satsing er behovet fortsatt stort, og målet om 100% bredbåndsdekning vil kreve betydelige midler i årene som kommer. Samtidig vil fremtidens teknologi kreve tilgang til raskere nettilgang enn regjeringens målsetting. Både Sverige og EU opererer med mål om 1000mps for hele befolkningen innen henholdsvis 2025 og 2030.

Norges Bygdeungdomslag krever at regjeringen og Stortinget aktivt arbeider for å sikre hele befolkningen tilgang til høyhastighets bredbåndstilgang innen 2025.

På vegne av Norges Bygdeungdomslag

Henrik Nordtun Gjertsen

Styreleder

Tirill Søgård Trætli

Bygdepolitisk nestleder